UV-taalsaak na appèlhof verwysHoofgebou op die Bloemfontein-kampus van die Universiteit van die Vrystaat. Foto: Evert Kleynhans (RooistoelTV) via UV Facebook Die hof het vandag die Universiteit van die Vrystaat (UV) verlof tot appèl toegestaan nadat AfriForum en Solidariteit die universiteit vroeër hof toe gesleep het oor sy taalbeleid. Dié nuwe taalbeleid bepaal onder meer Afrikaans as onderrigtaal sal vanaf 2017 uitgefaseer word. Volgens Alana Bailey, adjunkhoof van AfriForum, wou die UV nie ’n onderneming gee dat die nuwe taalbeleid nie toegepas sal word tot tyd en wyl die appèl afgehandel is nie. “Ons het geen keuse gehad nie as om die hooggeregshof met ’n dringende aansoek te nader ten einde te verseker dat diegene wat van voornemens is om in 2017 in Afrikaanse te studeer, wel die reg daartoe sal hê,” het sy gesê. AfriForum Jeug het in Augustus glo klagtes van studente uit verskeie fakulteite van die UV ontvang dat klasse wat oorspronklik in Afrikaans aangebied is, toenemend slegs in Engels aangebied word. Dít het gebeur ondanks die uitspraak deur die hooggeregshof op 21 Julie 2016 téén die UV se nuwe taalbeleid, wat dit duidelik gemaak het die UV moet meertalige onderrig bevorder. Bailey het gesê die saak word deur die hof as dringend beskou, aangesien aansoeke deur studente om tot die universiteit toegelaat te word teen Oktober sluit. Studente sal van hul grondwetlike taalreg ontneem word as ŉ nuwe taalbeleid geïmplementeer word, het sy gesê. Volgens Johan Kruger, adjunkhoof van Solidariteit, is dit duidelik dat, waar prakties haalbaar, die grondwetlike reg op moedertaalonderrig aktief beskerm en opgeëis sal moet word. “Afrikaans as onderrigmedium het ’n speelbal geword in ’n kwalik verbloemde politieke aanslag op Afrikaanse kampusse,” het hy gesê. “Harde werk en vasberadenheid van Afrikaanssprekendes wat wil sien dat die taal op tersiêre vlak behoue bly, is nou nodiger as ooit tevore.” Die kostebevel was Maandag in AfriForum en Solidariteit se guns.